ZMLUVA O DIELO

*uzatvorená v súlade s ustanoveniami § 536 a nasl. zákona č. 513/1991 Zb., Obchodného zákonníka v znení neskorších predpisov a v súlade so zákonom č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov*

**Zmluvné strany:**

|  |  |
| --- | --- |
| Názov: | Fakultná nemocnica s poliklinikou F. D. Roosevelta Banská Bystrica |
| Sídlo: | Nám. L. Svobodu 1, 975 17 Banská Bystrica |
| IČO: | 00165549 |
| DIČ: | 2021095670 |
| Štatutárny zástupca: | Ing. Miriam Lapuníková, MBA, riaditeľka |
| Zriadená: | Zriaďovacou listinou: MZ SR č. 1842/90-A/II-I z 18.12.1990 v znení neskorších zmien |
| Bankové spojenie: | Štátna pokladnica Bratislava  IBAN: SK35 8180 0000 0070 0027 8282  BIC/SWIFT: SPSRSKBA |

(ďalej len „Objednávateľ“)

a

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Názov: |  | | Sídlo: |  | | IČO  IČ DPH: |  | | DIČ: |  | | Štatutárny zástupca: |  | | Obchodný register: |  | | Bankové spojenie: |  | |  |
|  |  |

(ďalej len „Zhotoviteľ“)

**Úvodné ustanovenia**

* 1. Táto Zmluva o diele (ďalej len „zmluva“) sa uzatvára ako výsledok verejného obstarávania v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZoVO“). Objednávateľ na obstaranie predmetu tejto zmluvy použil postup verejného obstarávania – ....................... zákazka ...........................................................
  2. Zhotoviteľ je podľa ZoVO uchádzačom, ktorý bol vyhodnotený ako úspešný uchádzač a jeho ponuka bola prijatá.

**Predmet zmluvy**

* 1. Predmetom tejto zmluvy je záväzok Zhotoviteľa vykonávať pre Objednávateľa dielo: „Servis vyhradených technických zdvíhacích zariadení – výťahov“ v správe a užívaní Objednávateľa (ďalej len „dielo“ alebo „servis výťahov“).
  2. Predmet zmluvy bude realizovaný výhradne na zariadeniach uvedených v Podrobnom zozname výťahov uvedených v PRÍLOHE č. 2,  v rozsahu služieb uvedených v tejto zmluve a v PRÍLOHE č. 1 tejto zmluvy.
  3. Objednávateľ si vyhradzuje právo znížiť resp. zvýšiť počet zariadení uvedených  PRÍLOHE č. 2 tejto zmluvy počas jej trvania a to bez uplatnenia akýchkoľvek sankcií zo strany Zhotoviteľa. Zvýšenie resp. zníženie počtu zariadení sa vykoná písomným dodatkom k tejto zmluve vrátane úpravy mesačnej paušálnej ceny.
  4. V prípade zvýšenia počtu zariadení, to zn. doplnenie ďalšieho výťahu do zoznamu výťahov, bude v dodatku k doplnenému výťahu upravená paušálna mesačná cena v súlade s podmienkami uvedenými v tejto zmluve, pričom Objednávateľ stanoví túto cenu na úrovni mesačnej paušálnej ceny takého zariadenia, ktoré bude s porovnateľnými príp. rovnakými technickými parametrami ako doplnené zariadenie.
  5. V prípade zníženia počtu zariadení, to zn. vyňatia výťahu zo zoznamu výťahov, bude v dodatku k vyňatému výťahu upravená paušálna mesačná cena znížená o paušálnu mesačnú cenu za vyňatý výťah.

**Spôsob, čas a miesto plnenia**

1. Rozsah plnenia predmetu zmluvy je uvedený v PRÍLOHE č. 1 k tejto zmluve, kde sú uvedené jednotlivé servisné činnosti.
2. Servis zariadení spočíva vo vykonávaní služieb Zhotoviteľom na zabezpečenie bezpečnej a spoľahlivej prevádzky vyhradených technických zdvíhacích zariadení – výťahov, ktoré sa nachádzajú v objektoch Objednávateľa.
3. Servis výťahov je Zhotoviteľ povinný vykonávať s odbornou starostlivosťou, v súlade s vyhláškou č. 508/2009 Z.z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia (ďalej len „vyhláška č. 508/2009 Z.z.“) a ďalšími právnymi predpismi, ktoré sa vzťahujú na predmet plnenia tejto zmluvy.
4. Zoznam výťahov obsahuje:
   * 1. **Celkový počet výťahov**, t.j. 44 výťahov – vyhradených technických zariadení zdvíhacích, skupiny Ac;
     2. **Presné označenie výťahov**, lokalizáciu (SNA = starý nemocničný areál - Cesta k nemocnici č.1 Banská Bystrica, blok NNA = nový nemocničný areál - Nám. L. Svobodu č.1 Banská Bystrica) **a základné technické parametre** (výrobca, nosnosť, počet staníc, laná a reťaze, výkon motora, výrobné číslo, rok výroby a dátum inštalácie, resp. poslednej rekonštrukcie, od ktorého sa odvíja výpočet aktuálne platnej záruky na pohyblivé ako aj na nepohyblivé časti výťahu).
5. Zhotoviteľ sa zaväzuje poskytovať servisné služby podľa tejto zmluvy za nepretržitej prevádzky Objednávateľa, bez narušenia a obmedzenia chodu prevádzky.
6. Zhotoviteľ sa zaväzuje zabezpečovať pre Objednávateľa 24 hod. pohotovostnú službu na kontaktnom mieste (dispečingu): ............... *(v prípade úspešnosti svojej ponuky uchádzač doplní: adresu, kontaktnú osobu, číslo telefónu, kde bude objednávateľ telefonicky nahlasovať svoju požiadavku na odstránenie poruchy).*
7. Zhotoviteľ sa zaväzuje nastúpiť na vyprostenie osoby uviaznutej vo výťahu a na odstránenie poruchy v termínoch uvedených v PRÍLOHE č. 1 po nahlásení pohotovostnej službe počas 24 hodín, vrátane dní pracovného pokoja a sviatkov.
8. Vykonávanie pravidelnej preventívnej údržby, mazanie a čistenie sa Zhotoviteľ zaväzuje vykonať primárne po skončení pracovnej doby a návštevných hodín, prednostne počas nočnej zmeny a počas dní pracovného pokoja s ohľadom na typ prevádzky Objednávateľa.
9. Miestom realizácie predmetu zmluvy je Fakultná nemocnica s poliklinikou F. D. Roosevelta Banská Bystrica, objekty:

„*NNA” = nový nemocničný areál - Nám. L. Svobodu č.1 Banská Bystrica*

„*SNA” = starý nemocničný areál - Cesta k nemocnici č.1 Banská Bystrica.*

**Práva a povinnosti zmluvných strán**

1. Zhotoviteľ sa zaväzuje v rámci plnenia predmetu tejto zmluvy poskytovať Objednávateľovi súčinnosť v prípade plánovaných kontrol vykonávaných kontrolnými orgánmi.
2. Zhotoviteľ zodpovedá za čistotu a poriadok na pracovisku, za dodržiavanie bezpečnosti a ochrany zdravia vlastných pracovníkov, za dodržiavanie zásad bezpečnosti práce a požiarnej ochrany na pracovisku.
3. Zhotoviteľ sa zaväzuje všetky činnosti súvisiace s predmetom zmluvy vykonávať s odbornou starostlivosťou a zodpovedá za kvalitu vykonaných prác a dodávok v súlade s ustanoveniami platných právnych predpisov a noriem.
4. Zhotoviteľ sa zaväzuje, že zabezpečí kvalitatívne a dodacie podmienky vymedzené platnými STN, úvodnými ustanoveniami cenníkov stavebných prác a platnou legislatívou.
5. Zhotoviteľ môže na realizáciu predmetu zmluvy použiť len osoby, ktoré majú požadovanú kvalifikáciu, sú odborne vyškolené, a ktoré vykonávajú potrebné úlohy podľa zmluvne dohodnutých podmienok a v primeranom čase a sú dostatočne vybavené.
6. Zhotoviteľ použije pre dielo len výrobky, ktoré majú také vlastnosti, aby bola pri bežnej údržbe zaručená požadovaná mechanická pevnosť a stabilita, požiarne bezpečnosť, hygienické požiadavky, ochrana zdravia a životného prostredia a bezpečnosť pri užívaní.
7. Zhotoviteľ sa zaväzuje zabudovať v rámci realizácie predmetu zmluvy komponenty, ktoré sú zhodné s platnými legislatívnymi normami. Zároveň zaručuje, že tieto komponenty budú mať schválenú certifikáciu na území SR (ak to legislatíva vyžaduje) v dobe odovzdania a prevzatia konkrétnej práce.
8. Zhotoviteľ v plnom rozsahu zodpovedá za požiarnu ochranu pri realizácii predmetu zmluvy a bezpečnosť pri práci a bezpečnosť technických zariadení pri realizácii prác v súlade s platnou legislatívou.
9. Vzhľadom k vykonávaniu prác za prevádzky budovy zabezpečí Zhotoviteľ pracovisko tak, aby boli čo možno najviac minimalizované riziká pre bezpečnosť osôb nachádzajúcich sa v budove.
10. Zhotoviteľ je povinný vybaviť pracovníkov zabezpečujúcich realizáciu plnenia predmetu zmluvy zodpovedajúcimi osobnými a pracovnými prostriedkami v zmysle platných noriem a predpisov.
11. Zhotoviteľ sa zaväzuje zabezpečiť ekologickú likvidáciu odpadu vzniknutého pri realizácii predmetu zmluvy v súlade s programom odpadového hospodárstva, ktorý je zaužívaný u Zhotoviteľa a v súlade s platnou legislatívou vzťahujúcou sa na nakladanie s odpadom.
12. Zhotoviteľ sa zaväzuje zabezpečiť vo svojom mene potrebné povolenia pre realizáciu svojich výkonov, vrátane poplatkov za ne.
13. Objednávateľ sa zaväzuje odovzdať Zhotoviteľovi pracovisko v termíne tak, aby bolo možné realizovať predmet zmluvy v termínoch stanovených platnou legislatívou.
14. Pracovisko t.j. nástupištia, výťahová šachta, strojovňa, sklad materiálu a prístupy k nemu udržuje Objednávateľ v stave zodpovedajúcom bezpečnosti práce a ochrany zdravia pri práci voľné a bez prekážok.
15. Ku dňu odovzdania pracoviska sa Objednávateľ zaväzuje Zhotoviteľovi poskytnúť príslušnú dokumentáciu k predmetným zariadeniam tak, aby ten mohol v zmysle ustanovení tejto zmluvy realizovať jej predmet.
16. Zmluvná strana, ktorej je znemožnené plnenie zmluvných povinností, bude okamžite informovať pri vzniku takých okolností a predloží doklady, že tieto okolnosti majú podstatný vplyv na plnenie zmluvných povinností.

**Spôsob prevzatia poskytnutej služby**

1. Skutočne vykonané služby (servisné činnosti) budú Objednávateľom alebo ním poverenou osobou prevzaté po ukončení ich realizácie. Prevzatie vykonaných služieb v priebehu ich realizácie je možné len v prípade mimoriadnej situácie.
2. Prevzatie vykonaných služieb bude protokolárne zaznamenaná a overené poverenými zamestnancami oboch zmluvných strán.
3. Zhotoviteľ je povinný viesť „Knihu kontrol výťahu“, do ktorej sú zaznamenávané v súlade s platnou legislatívou všetky predpísané pravidelné, ako aj ostatné zásahy vykonané na zariadení. Zhotoviteľ je povinný na vyžiadanie predložiť Objednávateľovi „Knihu kontrol výťahu“ na nahliadnutie.
4. Práce menšieho rozsahu, ktoré nie sú zaznamenané v „Knihe kontrol výťahu“ budú zaznamenané na „Zákazkovom liste“ overeným povereným zamestnancom Objednávateľa.
5. Práce väčšieho rozsahu, ktoré nie sú zaznamenané v „Knihe kontrol výťahu“, budú odovzdávané prostredníctvom „Zápisu o odovzdaní a prevzatí ukončenej práce“ overeným povereným zamestnancom Objednávateľa.
6. K preberaciemu konaniu práce je Zhotoviteľ povinný pripraviť a Objednávateľovi odovzdať tieto doklady:
7. atesty a certifikáty dodávaných prvkov ak sú požadované v zmysle platnej legislatívy;
8. doklad o ekologickej likvidácii odpadu;
9. Zápis o odovzdaní a prevzatí bude obsahovať najmä:
10. základné údaje o poskytnutej službe,
11. kalkuláciu cien prác a materiálov použitých pri zásahu na jednotlivom zariadení,
12. zhodnotenie akosti zhotovenej práce,
13. súpis zistených vád a nedorobkov a termíny, ku ktorým sa Zhotoviteľ zaviaže uvedené vady a nedorobky odstrániť,
14. zoznam odovzdávaných dokladov,
15. vyhlásenie strán o tom, že Zhotoviteľ dielo odovzdá a Objednávateľ prácu preberá,
16. konštatovanie, že dňom odovzdania a prevzatia diela začína plynúť záručná lehota a dĺžka jej trvania.
17. podpisy poverených zamestnancov zmluvných strán,
18. Ak Objednávateľ odmietne prevziať prácu, je povinný spísať zápis, v ktorom uvedie dôvody, pre ktoré dielo neprevzal. Po odstránení vád a nedorobkov, pre ktoré práca nebola prevzatá Objednávateľom, opakuje sa preberacie konanie podľa tohto článku zmluvy.
19. Zhotoviteľ sa zaväzuje zúčastňovať sa na kontrolách kvality vykonaných prác ak ho k tomu Objednávateľ vyzve.
20. Zhotoviteľ sa zaväzuje prizývať Objednávateľa k vykonávaniu predpísaných skúšok.
21. Zhotoviteľ sa zaväzuje zúčastniť skúšobnej prevádzky opravovaného zariadenia.

**Cena a platobné podmienky**

* 1. Cena je medzi zmluvnými stranami dohodnutá v zmysle zákona č. 18/1996 Z. z. o cenách v znení neskorších predpisov a jeho vykonávajúcej vyhlášky MF SR č. 87/1996 Z. z. v znení neskorších predpisov.
  2. Cena je zmluvnými stranami dohodnutá ako konečná cena za celý predmet plnenia, vrátane všetkých služieb spojených s poskytnutím služieb, vrátane dopravy na miesto plnenia a pod., vykonaním prác, tak ako je uvedené v tejto zmluve a v PRÍLOHE č. 1. Cena nezahŕňa náhradné diely potrebné pre zabezpečenie prípadnej opravy zdvíhacích zariadení.
  3. Cena za predmet zmluvy je uvádzaná v EUR a je stanovená ako paušálna cena za jeden kalendárny mesiac a je uvedená v PRÍLOHE č. 2 tejto zmluvy v štruktúre cena jednotlivo za každý výťah a spolu celková mesačná paušálna cena za všetky výťahy s uvedením ceny s DPH, bez DPH a výšky DPH.
  4. Zhotoviteľ je oprávnený požadovať len také zmeny dohodnutej ceny, ktoré vyplývajú zo zmien daňových predpisov *(zmena výšky zákonnej sadzby DPH)* a v prípade doplnenia alebo odobratia zdvíhacích zariadení- výťahov.
  5. Objednávateľ uhradí dohodnutú cenu Zhotoviteľovi na základe vystavenej faktúry, ktorá bude doručená elektronicky.
  6. Preddavky z  ceny Objednávateľ neposkytuje.
  7. Zmluvné strany sa dohodli, že Zhotoviteľ Objednávateľovi vystaví a zašle faktúru elektronicky (ďalej len elektronická faktúra“). Za elektronickú faktúru sa pre účely tejto zmluvy považujú faktúry, opravné doklady k faktúram (dobropisy, ťarchopisy, storná).
  8. Zmluvné strany sa dohodli, že internými kontrolnými mechanizmami zabezpečia vierohodnosť a neporušenosť údajov uvedených v elektronicky vystavenej a doručenej faktúre na základe tejto zmluvy. Žiadna zmluvná strana nie je oprávnená a nebude do už vystavenej a doručenej elektronickej faktúry zasahovať, ani meniť jej obsah.
  9. Obe zmluvné strany sú povinné zabezpečiť riadne uchovávanie a archiváciu faktúr v zmysle § 76 zákona o DPH, zaručujúce vierohodnosť pôvodu, neporušiteľnosť obsahu a čitateľnosť elektronickej faktúry po celú dobu úschovy.
  10. Objednávateľ uhradí dohodnutú cenu Zhotoviteľovi na základe elektronicky vystavenej faktúry, zaslanej z e-mailovej adresy: ................ *(doplní Zhotoviteľ)* a doručenej Objednávateľovi na emailovú adresu: [ekonomicke@nspbb.sk](mailto:efaktury@nspbb.sk). Zmluvné strany tiež vyhlasujú, že majú prístup k týmto e-mailovým adresám, ich použitie nie je blokované u žiadnej zo zmluvných strán a že prístup majú iba oprávnení zamestnanci.
  11. Elektronická faktúra sa bude považovať za doručenú druhej zmluvnej strane v okamihu zaslania e-mailovej správy.
  12. Zmluvné strany vyhlasujú, že postup podľa tejto zmluvy považujú za dostatočný na to, aby nebolo možné zmeniť obsah žiadnej vystavenej elektronickej faktúry.
  13. Zmluvné strany sa dohodli, že Zhotoviteľ doručí elektronicky vystavenú faktúru Objednávateľovi spolu s prílohami najneskôr do 5. kalendárneho dňa mesiaca nasledujúceho po mesiaci, v ktorom bol predmet plnenia dodaný. Faktúra musí byť vystavená v súlade s platnými právnymi predpismi, musí obsahovať všetky náležitosti účtovného a daňového dokladu a jej prílohou musí byť potvrdený dodací list a protokol o odovzdaní a prevzatí tovaru. **Faktúra musí obsahovať aj odvolávku na číslo tejto zmluvy a jej prílohou musí byť súpis vykonaných prác a poskytnutých služieb.**
  14. **Lehota splatnosti je 60 dní odo dňa doručenia faktúry.**
  15. Platba bude realizovaná bezhotovostným platobným prevodom. Cena sa považuje za uhradenú dňom pripísania finančných prostriedkov na účet Zhotoviteľa.
  16. Ak faktúra obsahuje formálne, vecné alebo číselné chyby, alebo ak faktúra nemá náležitosti daňového dokladu podľa platnej legislatívy a Objednávateľ na túto skutočnosť upozorní Zhotoviteľa, ten je povinný zaslať Objednávateľovi opravený doklad. Lehota splatnosti faktúry, ktorá je 60 dní, začína v tomto prípade plynúť až okamihom doručenia opravenej faktúry, resp. faktúry ktorá spĺňa náležitosti daňového dokladu.

**Subdodávatelia a zápis v registri partnerov verejného sektora**

1. Zhotoviteľ je vzhľadom na rozsah plnenia oprávnený plniť svoje záväzky z tejto zmluvy aj prostredníctvom tretích osôb, subdodávateľov. V takom prípade Zhotoviteľ v PRÍLOHE č. 3 k tejto zmluve najneskôr v čase jej uzavretia uvedie, údaje o všetkých známych subdodávateľoch a to v rozsahu údajov uvedených prílohe k tejto zmluve a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, tel. č., e-mail.
2. Zhotoviteľ v plnom rozsahu zodpovedá za výber svojich subdodávateľov a/alebo spolupracujúcich tretích osôb.
3. Pokiaľ Zhotoviteľ použije na plnenie svojich záväzkov podľa tejto zmluvy tretiu osobu, subdodávateľa, zodpovedá tak, akoby záväzok z tejto zmluvy plnil sám.
4. Zhotoviteľ je povinný oznámiť Objednávateľovi bezodkladne akúkoľvek zmenu údajov o subdodávateľovi a rovnako tak prípadnú zmenu subdodávateľa a jeho údaje.
5. Zhotoviteľ je povinný písomne predložiť Objednávateľovi na odsúhlasenie každého subdodávateľa.
6. Ak sa na Zhotoviteľa a/alebo jeho subdodávateľov vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, Zhotoviteľ je povinný dodržať túto povinnosť počas celej doby platnosti a účinnosti tejto zmluvy, pričom sa zaväzuje rovnako zabezpečiť plnenie tejto povinnosti všetkými jeho subdodávateľmi. V prípade, ak počas plnenia tejto zmluvy dôjde k právoplatnému výmazu niektorého subdodávateľa z registra partnerov verejného sektora, je Zhotoviteľ povinný okamžite ukončiť plnenie tejto zmluvy prostredníctvom takéhoto subdodávateľa.

**Záručné podmienky a reklamácia vád tovaru**

1. Zhotoviteľ zodpovedá za vady, ktoré má predmet dielo pri jeho odovzdaní, t.j. pri odovzdaní vykonaných prác a/alebo služieb na zdvíhacích zariadeniach- výťahoch Objednávateľovi počas trvania záručnej doby. Pre potreby tejto zmluvy a výkladu jej ustanovení sa vadou rozumie odchýlka v kvalite, kvantite a parametroch, ktoré sú určené všeobecne záväznými technickými normami a predpismi, alebo má právne vady, prípadne je zaťažené právami tretích osôb. Vadou sa rozumejú aj všetky závady a poškodenia vzniknuté vadou materiálu, vadnou montážou, prípadne vadnou konštrukciou pri splnení podmienky, že sú dodržané povinnosti Objednávateľa ako prevádzkovateľa vyhradených zdvíhacích zariadení podľa požiadaviek príslušnej normy.
2. Zhotoviteľ nezodpovedá za vady, ktoré boli spôsobené po prechode nebezpečenstva škody na Diele na Objednávateľa vonkajšími udalosťami a nespôsobil ich Zhotoviteľ alebo osoby, z ktorých pomocou Zhotoviteľ plnil svoj záväzok.
3. Zárukou preberá Zhotoviteľ zodpovednosť najmä za to, že zdvíhacie zariadenia- výťahy budú po dojednanú dobu po vykonaných a poskytnutých službách spôsobilé na užívanie na dojednaný účel a budú bez vád a v kvalite požadovanej Objednávateľom.
4. Zhotoviteľ sa zaväzuje poskytnúť Objednávateľovi záručnú dobu v dĺžke trvania ..........................(*doplní Zhotoviteľ, min. 24 mesiacov*) ak nie je výrobcom alebo dodávateľom komponentov stanovená kratšia záručná lehota.
5. Záruka sa nevzťahuje na bežné opotrebenia, poruchy či závady spôsobené neodborným alebo násilným zachádzaním so zariadením, poprípade na závady spôsobené odcudzením súčastí zariadenia, poprípade vyššou mocou (zemetrasenie a pod.).
6. Objednávateľ je oprávnený podať reklamáciu písomne poštou alebo emailom. V prípade podanej reklamácie sa Zhotoviteľ zaväzuje rozhodnúť o jej oprávnenosti do 5 pracovných dní od jej doručenia a to písomne alebo na email Objednávateľa.
7. Zhotoviteľ sa zaväzuje odstrániť reklamované vady počas celej záručnej doby a to bez zbytočného odkladu. V prípade ak reklamáciu nie je možné vyriešiť podľa tohto ustanovenia zmluvy bezodkladne, z objektívnych dôvodov, ktoré Zhotoviteľ oznámi Objednávateľovi písomne, dohodnú si zmluvné strany písomne novú lehotu na odstránenie vád.
8. Akékoľvek náklady spojené s oprávnenou reklamáciou Objednávateľa znáša v plnom rozsahu Zhotoviteľ.
9. V prípade ak reklamácia nie je oprávnená je Zhotoviteľ povinný na základe žiadosti Objednávateľa predložiť cenovú ponuku na odstránenie vád a následne na základe osobitnej objednávky vystavenej Objednávateľom vady odstrániť.
10. Uplatnením nárokov podľa tohto článku zmluvy nie je dotknutý nárok kupujúceho na náhradu škody a zaplatenie zmluvnej pokuty.

**Sankcie**

1. V prípade ak bude Objednávateľ v omeškaní so splnením peňažného záväzku v zmysle tejto zmluvy, je Zhotoviteľ oprávnený účtovať si úrok z omeškania vo výške podľa ustanovení § 369 ods. 2 zákona č. 513/1991 Zb. Obchodný zákonník v znení neskorších zmien a doplnení, v spojení s § 1 ods. 1 nariadenia vlády č. 21/2013 Z. z., ktorým sa vykonávajú niektoré ustanovenia Obchodného zákonníka.
2. Objednávateľ je oprávnený uplatniť si zmluvnú pokutu vo výške 0,05% z mesačnej paušálnej ceny zdvíhacieho zariadenia s DPH, na ktorom neboli vykonané služby, a to aj za začatý deň omeškania v prípade, že je Zhotoviteľ v omeškaní.
3. Pri nedodržaní termínu nástupu na odstránenie poruchy, prípadne opravy zdvíhacieho zariadenia- výťahu, je Objednávateľ oprávnený uplatniť si zmluvnú pokutu z omeškania vo výške 100,00 EUR za každú aj začatú omeškanú hodinu nástupu na opravu a pri nedodržaní termínu nástupu na vyprostenie uviaznutých osôb zaplatiť zmluvnú pokutu z omeškania vo výške 100,00 EUR za každých aj začatých15 minút omeškania.
4. Zhotoviteľ je povinný na vyzvanie uhradiť sankcie uložené Objednávateľovi zo strany kontrolných orgánov, ktoré mu vznikli v dôsledku porušenia zmluvných povinností Zhotoviteľom a to v plnej výške a/alebo v pomernej výške, v ktorej zapríčinil nedostatky, v dôsledku ktorých bola sankcia uložená.
5. Zhotoviteľ je povinný mať počas celej doby trvania zmluvy uzatvorené platné poistenie zodpovednosti za škody, ktoré by mohli byť spôsobené súvislosti s realizáciou predmetu diela Zhotoviteľom.

# **Postúpenie a započítanie pohľadávok**

* 1. Zmluvné strany sa dohodli, že akékoľvek pohľadávky, ktoré eviduje Zhotoviteľ voči Objednávateľovi nie je možné, v zmysle § 525 ods. 2 zákona č. 40/1964 Zb. Občianskeho zákonníka v znení neskorších predpisov, postúpiť na tretiu osobu bez predchádzajúceho písomného súhlasu Objednávateľa.
  2. Na predchádzajúci písomný súhlas Objednávateľa s postúpením pohľadávky na tretiu osobu sa v zmysle Príkazu ministra zdravotníctva SR č. 7/2017 zo dňa 25. septembra 2017, vyžaduje predchádzajúci písomný súhlas Ministerstva zdravotníctva SR.
  3. V prípade ak Zhotoviteľ postúpi pohľadávky na tretiu osobu v rozpore s týmto ustanovením zmluvy, je takéto postúpenie, podľa ustanovenia § 39 zákona č. 40/1964 Zb. Občianskeho zákonníka, neplatné.
  4. Zhotoviteľ berie na vedomie, že započítanie pohľadávok štátu je možné len na základe písomnej dohody o započítaní pohľadávok štátu, a to v zmysle § 8 zákona č. 374/2014 Z. z. o pohľadávkach štátu v znení neskorších zmien a doplnení.

**Platnosť a účinnosť zmluvy**

1. Táto zmluva sa uzatvára na dobu určitú a to na **36 mesiacov odo dňa nadobudnutia jej účinnosti.**
2. Táto zmluva nadobúda platnosť dňom jej podpisu oprávnenými zástupcami oboch zmluvných strán a účinnosť dňa 14.10.2021, nie však skôr ako dňom nasledujúcim po dni jej zverejnenia v Centrálnom registri zmlúv SR.

**Ukončenie zmluvy**

1. Ak niektorá zo zmluvných strán poruší podstatným spôsobom povinnosť vyplývajúcu z tejto zmluvy, druhá strana môže od zmluvy odstúpiť, ak to oznámi druhej strane bez zbytočného odkladu po tom, čo sa o tomto porušení dozvedela.
2. Za podstatné porušenie tejto zmluvy zo strany Zhotoviteľa sa považuje:
   * 1. ak Zhotoviteľ opakovane nedodrží dohodnuté termíny, rozsah a kvalitu prác, ktoré by bránili bezpečnému užívaniu výťahu a mohli by mať za následok ohrozenie zdravia alebo života osôb,
     2. ak hrozí porušenie právnych predpisov alebo právne predpisy boli Zhotoviteľom porušené, najmä ak môže dôjsť k ohrozeniu zdravia alebo života zamestnancov Objednávateľa, alebo pacientov Objednávateľa,
     3. v prípade, ak Zhotoviteľ odmietne zvýšiť, resp. znížiť počet výťahov v Zozname výťahov.
3. Za podstatné porušenie zmluvy zo strany Objednávateľa sa považuje:
   * 1. zásah iných, odborne nespôsobilých osôb na zariadeniach uvedených v Zozname výťahov,
     2. skutočnosť, že pri vykonávaní dohodnutého plnenia predmetu zmluvy Objednávateľ neumožní Zhotoviteľovi vykonať práce bezpečnostného charakteru.
4. Odstúpenie od zmluvy je účinné dňom doručenia tej strane, ktorá zmluvu porušila.
5. Túto zmluvu je možné ukončiť aj po vzájomnej dohode oboch zmluvných strán ku dňu, ktorý si dohodnú.
6. Túto zmluvu je možné ukončiť výpoveďou ktorejkoľvek zo zmluvných strán a to aj bez udania dôvodu. Výpovedná lehota je 3 mesiace a začína plynúť nasledujúci mesiac po doručení výpovede druhej zmluvnej strane.

**Mlčanlivosť**

* 1. Všetky skutočnosti, informácie, podklady, stanoviská a údaje, ktoré sa zmluvné strany dozvedia v súvislosti so zmluvou, jej plnením, okrem skutočností, informácií a údajov, ktoré podliehajú zverejneniu a/alebo sprístupneniu podľa osobitných všeobecne záväzných právnych predpisov Slovenskej republiky, sú dôvernými informáciami. Zmluvné strany sú povinné zachovávať mlčanlivosť o dôverných informáciách, ibaže by zo zmluvy alebo z príslušných všeobecne záväzných právnych predpisov vyplývalo niečo iné. Poskytnúť dôverné informácie tretej osobe môže niektorá zo zmluvných strán len po predchádzajúcom písomnom súhlase druhej zmluvnej strany. Zmluvné strany budú zodpovedné za akékoľvek straty a škody, ktoré vzniknú z dôvodu nedodržania tejto povinnosti. V prípade ak niektorá zo zmluvných strán považuje akékoľvek informácie uvedené v tejto zmluve (vrátane jej príloh) za dôverné alebo za obchodné tajomstvo, je povinná túto skutočnosť výslovne uviesť v tejto zmluve a takéto informácie označiť ako „dôverné“ alebo ako „obchodné tajomstvo“.

**Záverečné ustanovenia**

1. Práva a povinnosti zmluvných strán, ktoré nie sú v tejto zmluve výslovne upravené, riadia sa ustanoveniami Obchodného zákonníka a inými všeobecne záväznými právnymi predpismi platnými na území Slovenskej republiky a vzťahujúcimi sa na predmet plnenia tejto zmluvy.
2. Podmienky tejto zmluvy boli zmluvnými stranami dohodnuté v súlade s legislatívou platnou na území Slovenskej republiky. Všetky spory vyplývajúce z tejto zmluvy alebo vzniknuté v súvislosti s ňou, budú zmluvné strany riešiť predovšetkým vzájomnou dohodou. Ak k dohode nedôjde, predložia spory na výlučné a konečné rozhodnutie súdu príslušnému v zmysle zákona č. 160/2015 Z.z. Civilného sporového poriadku v znení neskorších predpisov.
3. Túto zmluvu je možné meniť len písomnou formou, ako dodatok k zmluve, pri dodržaní ustanovení § 18 ZoVO, ktorý bude podpísaný obidvoma zmluvnými stranami. Tieto dodatky sa stanú neoddeliteľnou súčasťou tejto zmluvy.
4. Zmluvné strany sa dohodli, že ak by akékoľvek ustanovenie tejto zmluvy bolo z akéhokoľvek dôvodu neplatné, je neplatným len toto ustanovenie, pokiaľ z povahy, z obsahu alebo z okolností tejto zmluvy, za ktorých došlo k jej uzatvoreniu, nevyplýva, že toto ustanovenie nemožno oddeliť od ostatného obsahu a pokiaľ to nie je vylúčené právnymi predpismi. V prípade, ak by došlo k situácii uvedenej v predchádzajúcej vete, zmluvné strany vykonajú bezodkladne doplnenie zmluvných podmienok v súlade s Obchodným zákonníkom a ZoVO tak, aby bol zachovaný zmysel a účel neplatného ustanovenia. Uvedené doplnenie nevykonajú iba v prípade, ak by bol už samotný zmysel a účel neplatného ustanovenia právne nemožný a/alebo nedovolený a teda neplatné ustanovenie by objektívne nebolo možné nahradiť iným platným ustanovením so zachovaním jeho zmyslu a účelu.
5. Zmluvné strany sa dohodli, že na doručovanie všetkých písomností vyplývajúcich z tohto zmluvného vzťahu sa primerane použijú ustanovenia § 111 až § 113 zákona č. 160/2015 Z.z. Civilného sporového poriadku v znení neskorších predpisov.
6. Pre vylúčenie akýchkoľvek pochybností sa zmluvné strany dohodli, že pri plnení zmluvných záväzkov, ktoré vznikli z tejto zmluvy majú prednosť ustanovenia tejto zmluvy. V prípade skutočností, ktoré nie sú v tejto zmluve výslovne upravené, majú prednosť požiadavky vyplývajúce predzmluvných požiadaviek Objednávateľa v postavení verejného obstarávateľa, zadané v procese verejného obstarávania resp. vo vykonanom prieskume trhu a v prípade skutočností, ktoré nie sú upravené v tejto zmluve a nevyplývajú ani z predzmluvných požiadaviek Objednávateľa, má prednosť zákonná úprava. V prípade vzniku skutočností, ktoré nie sú výslovne upravené v tejto zmluve, nevyplývajú zo súťažných podkladov alebo zo zákona, uzatvoria zmluvné strany písomný dodatok k tejto zmluve, prípadne osobitnú písomnú dohodu v súlade s ustanoveniami ZoVO.
7. Táto zmluva je vyhotovená v troch rovnopisoch, z ktorých každý má platnosť originálu. Objednávateľ obdrží dve vyhotovenia a Zhotoviteľ obdrží jedno vyhotovenie.
8. Zmluvné strany vyhlasujú, že si zmluvu dôkladne prečítali, jej obsahu, právam a povinnostiam z nej pre nich vyplývajúcich, úplne porozumeli a zaväzujú sa ich v celom rozsahu bezvýhradne plniť, že ich vôľa je slobodná, vážna, bez akéhokoľvek omylu a na znak súhlasu s jej obsahom ju vlastnoručne podpisujú.
9. Neoddeliteľnou súčasťou tejto zmluvy sú tieto prílohy:
10. PRÍLOHA č. 1 Opis a špecifikácia predmetu zákazky
11. PRÍLOHA č. 2 Podrobný zoznam výťahov- cenová ponuka
12. PRÍLOHA č. 3 Zoznam subdodávateľov

V ...................... , dňa ....................... V ....................... , dňa

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

za Zhotoviteľa: za Objednávateľa:

Ing. Miriam Lapuníková, MBA

riaditeľka